**Olaines novada pašvaldības domes ārkārtas sēdes izskatāmā jautājuma**

**steidzamības pamatojums**

Olaines novada pašvaldībā 2025.gada 3.martā saņemts SIA “BLACKTOP” iesniegums bieži sastopamo derīgo izrakteņu ieguves atļaujas saņemšanai smilts atradnē “Mazgailīši”, ar lūgumu mainīt atļaujas derīguma termiņu līdz 23.10.2049., saistībā ar jauno Zemes nomas līgumu.

Ņemot vērā, ka pieprasītās bieži sastopamo derīgo izrakteņu ieguves atļaujas termiņš pieprasīts ievērojami lielāks (2049.gada 23.oktobris) nekā sākotnēji akceptētais (2029.gada 31.marts), un tas rosinājis satraukumu par prognozējamām neērtībām blakus atradnei “Mazgailīši” dzīvojošajiem ilgā laika posmā, un lēmuma pieņemšanai ir nepieciešams iegūt papildu informāciju no SIA “BLACKTOP”, jautājuma “Par Olaines novada pašvaldības domes 2025.gada 29.janvāra sēdes lēmuma “Par bieži sastopamo derīgo izrakteņu ieguves atļauju smilts ieguvei atradnē “Mazgailīši”” (1.prot., 10.p.) grozījumu”  jautājuma izskatīšana 2025.gada marta domes sēdē atlikta un nolemts atkārtoti skatīt 2025.gada aprīlī.

31.03.2025. Olaines novada pašvaldībā saņemts biedrības “VeVi”, reģistrācijas Nr.40008264552 iesniegums “Par lēmuma Nr.3 (26.03.2025.) atcelšanu vai pārskatīšanu par derīgo izrakteņu ieguves atļauju atradnē “Mazgailīši””, ar kuru Olaines novada iedzīvotāju, kuru dzīvesvieta atrodas tiešā tuvumā plānotajai smilts ieguves vietai “Mazgailīši”, vārdā tiek izteikts lūgums pārskatīt vai atcelt lēmumu uzskaitot satraukumu pamatojošos apsvērumus.

Tāpat 31.03.2025. saņemts arī fiziskas personas iesniegums “Par derīgo izrakteņu ieguvi atradnē “Mazgailīši””, kur iedzīvotāju vārdā, tai skaitā, bet ne tikai tiek, lūgts atcelt atļaujas termiņa pagarināšanu līdz 23.10.2049., sakarā ar to, ka Lubaušu ciema iedzīvotāju ieskatā derīgo izrakteņu raktuvju izveide tiešā veidā ietekmēs iedzīvotāju dzīves kvalitāti, uzskaitot satraukumu pamatojošos apsvērumus.

Izvērtējot ar lietu saistītos apstākļus, konstatēts, ka Valsts vides dienesta 26.11.2024. “Paredzētās darbības ietekmes sākotnējā izvērtējumā Nr. AP24SI0377” pieņemts lēmums nepiemērot ietekmes novērtējuma procedūru SIA “BLACKTOP” ierosinātajai darbībai – derīgo izrakteņu ieguve smilts atradnē “Mazgailīši”, kas atrodas nekustamajā īpašumā “Mazgailīši” (kadastra Nr.8080 009 0006), zemes vienībā ar kadastra apzīmējumu 8080 009 0231, Olaines pagastā, Olaines novadā. Izvērtējumā ir ņemts vērā, ka atbilstoši Teritorijas plānojuma grafiskajai daļai tuvākās dzīvojamās mājas atrodas teritorijā, kurā ierīko centralizēto ūdensapgādes un kanalizācijas sistēmu, un līdz ar to ietekme uz tuvējo māju ūdensapgādi nav sagaidāma, taču saskaņā ar Olaines novada domes 2022.gada 27.aprīļa saistošo noteikumu Nr.SN5/2022 “Olaines novada teritorijas plānojuma teritorijas izmantošanas un apbūves noteikumi un grafiskā daļa” (4.2 redakcija SN10/2022) nekustamajam īpašumam “Mazgailīši” blakus atrodas teritorija, kurā nav paredzēts ierīkot centralizēto ūdensapgādes un kanalizācijas sistēmu, tādējādi ir nepieciešama izpēte par derīgo izrakteņu ieguves smilts atradnē “Mazgailīši” 11 ha platībā darbības ietekmi uz minēto teritoriju.

Pašvaldību likuma 29. panta:

pirmā daļa nosaka, ka domes priekšsēdētājs domes ārkārtas sēdi sasauc pēc savas iniciatīvas vai pēc šā likuma 30. panta pirmajā daļā minēto subjektu pieprasījuma.

otrā daļa nosaka, ka, sasaucot domes ārkārtas sēdi, tiek noteikta sēdes darba kārtība, ierosinātā jautājuma steidzamības pamatojums, norādot sekas, kas iestāsies, ja jautājums netiks risināts steidzami, kā arī sēdes norises laiks un vieta un pievienots domes lēmuma projekts. Domes ārkārtas sēdē neskata pašvaldības budžetu un tā grozījumus.

Ņemot vērā norādīto, kā arī to, ka jautājums par derīgo izrakteņu ieguvi smilts atradnē “Mazgailīši” ir sabiedrībai būtisks un tā izlemšanā ir jāievēro iedzīvotāju intereses, Olaines novada pašvaldības domes priekšsēdētājs A.Bergs sasauc domes ārkārtas sēdi 2025.gada 4.aprīlī plkst.15:00 pēc savas iniciatīvas, lai izskatītu steidzamības kārtā jautājumu par Olaines novada pašvaldības domes 2025.gada 29.janvāra sēdes lēmumu ”Par bieži sastopamo derīgo izrakteņu ieguves atļauju smilts ieguvei atradnē  “Mazgailīši” (1.prot., 10.p.) un uz tā pamata SIA “BLACKTOP” izsniegto Bieži sastopamo derīgo izrakteņu ieguves atļauju Nr.1/2025.